Dôvodová správa (všeobecná časť)

	
	Ministerstvo životného prostredia Slovenskej republiky predkladá do medzirezortného pripomienkového konania návrh zákona, ktorým sa mení a dopĺňa zákon č. 258/2011 Z. z. o trvalom ukladaní oxidu uhličitého do geologického prostredia a o zmene a doplnení niektorých zákonov (ďalej len „návrh zákona“).
Zmeny a doplnenia vykonané v návrhu zákona sú výsledkom snahy o komplexné odstránenie predpokladaného nesúladu vnútroštátnych transpozičných opatrení so smernicou Európskeho parlamentu a rady 2009/31/ES z 23. apríla 2009 o geologickom ukladaní oxidu uhličitého a o zmene a doplnení smernice Rady 85/337/EHS, smerníc Európskeho parlamentu a Rady 2000/60/ES, 2001/80/ES, 2004/35/ES, 2006/12/ES, 2008/1/ES a nariadenia (ES) č. 1013/2006 (ďalej len „smernica“) a zohľadňujú požiadavky Európskej komisie v rámci prípadu EU Pilot č. 8563/16/CLIM.
Návrh zákona, ktorý zabezpečí harmonizáciu slovenského právneho poriadku so smernicou, obsahuje zmeny a doplnenia týkajúce sa
· zákazu ukladania oxidu uhličitého v úložisku, ktorého úložný komplex presahuje územie členských štátov, ich výhradných hospodárskych zón a ich kontinentálne šelfy,
· zabezpečenia, aby sa počas povoľovacieho procesu nepovolilo žiadne konfliktné využívanie úložného komplexu,
· informácií, ktoré sú súčasťou žiadosti o povolenie na ukladanie,
· zabezpečenia, aby sa nevykonala žiadna podstatná zmena bez nového alebo aktualizovaného povolenia na ukladanie,
· vykonávania monitorovania vtláčacích zariadení, úložného komplexu, prípadne aj okolitého prostredia na účely zisťovania významných nepriaznivých účinkov na okolité prostredie, na pitnú vodu, na obyvateľstvo, alebo na používateľov okolitej biosféry,
· splnenia podmienok prenosu zodpovednosti a vypracovania návrhu rozhodnutia o schválení prenosu zodpovednosti, v ktorom sa uvedie metóda na stanovenie splnenia podmienok ako aj všetky aktualizované požiadavky na zaplombovanie úložiska a odstránenie vtláčacích zariadení,
· opatrení, aby prevádzkovateľ, ktorý odmieta prístup na základe nedostatočnej kapacity alebo nedostatočného spojenia, vykonal všetky potrebné zlepšenia, pokiaľ sú ekonomicky prijateľné alebo ak je potenciálny zákazník ochotný za ne zaplatiť, a to za predpokladu, že to nepriaznivo neovplyvní environmentálnu bezpečnosť prepravy a ukladania,
· vytvorenia a vedenia registra nielen všetkých uzavretých úložísk, ale aj okolitých úložných komplexov,
· vyčlenenia vhodného priestoru na umiestnenie vybavenia potrebného na zachytávanie a stláčanie oxidu uhličitého podľa článku 33 smernice, ktorým sa zmenila a doplnila smernica 2001/80/ES, 
· posudzovania a charakterizácie nielen potenciálneho úložného komplexu, ale aj okolitej oblasti,
· trojrozmerného statického geologického zemského modelu alebo súboru takýchto modelov, ktorý okrem úložného komplexu zahrnie aj kryciu horninu, hydraulicky prepojené oblasti a kvapaliny a okolité jednotky.


Návrh zákona nebude mať vplyv na rozpočet verejnej správy, nebude mať sociálne vplyvy, na informatizáciu a na služby pre občana.
Návrh zákona nebude mať vplyv na rozpočet verejnej správy, bude mať vplyv na podnikateľské prostredie, nebude mať sociálne vplyvy, bude mať pozitívne vplyvy na životné prostredie, nebude mať vplyvy na informatizáciu a ani  vplyvy na služby pre občana.

Predpokladá sa pozitívny vplyv na životné prostredie. Samotné ukladanie CO2 do geologického prostredia je opatrením na zmiernenie nepriaznivého účinku skleníkových plynov na životné prostredie a iniciovanie legislatívnych krokov EÚ bolo podmienené práve zlepšením jeho stavu. Účinnosť uvedeného opatrenia je podmienené celoplošným zavedením v rámci Európy, ako aj v priemyselných krajinách sveta. V súčasnosti sa skôr uplatňuje „zelené hospodárstvo“ pred budovaním úložísk CO2 v rámci tézy, že najlepšie uložené CO2 je to, ktoré sa vlastne nevyprodukuje.

Vplyvy na podnikateľské prostredie v súčasnej situácii, keď sa reálne proces ukladania CO2 doteraz na našom území nerealizoval, je dosť zložité definovať. Predpokladá sa, že realizáciou ukladania v priemyselnom rozsah, okrem povinností prevádzkovateľa sa otvorí nový segment hospodárstva bezprostredne spojeného s geologickým prieskumom a výstavbou úložísk. Sprievodným javom bude aj vývoj a produkcia špecializovaných zariadení na prepravu, stláčanie a čistenie prúdu CO2, najmä odolných proti korózii a mechanickému oteru.

Návrh zákona je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie. Návrh zákona je v súlade s nálezmi Ústavného súdu Slovenskej republiky.

